Diari Oficial de la Generalitat Valenciana


Sumari del DOGV 6946, del 18-01-2013 (2013/463)

ORDE 10/2012, de 28 de desembre, de la Conselleria de Benestar Social, per la qual es regulen i convoquen ajudes destinades a la realització de projectes dirigits a la integració social de persones immigrants per a l'exercici 2013.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6946

Data del DOGV
:   18-01-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/463


Data del document
:   18-12-2012

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * ajuda pública

ORDE 10/2012, de 28 de desembre, de la Conselleria de Benestar Social, per la qual es regulen i convoquen ajudes destinades a la realització de projectes dirigits a la integració social de persones immigrants per a l'exercici 2013. [2013/463]
L'article 10.3 de l'Estatut d'Autonomia de la Comunitat Valenciana preveu com un dels àmbits primordials d'actuació de la Generalitat el dels drets i l'atenció social de les persones immigrants amb residència a la Comunitat Valenciana. Eixe mandat estatutari ha impulsat el Consell a desplegar una activitat normativa intensa en este àmbit, que s'ha materialitzat en l'aprovació per les Corts de la Llei 15/2008, de 5 de desembre, de la Generalitat, d'Integració de les Persones Immigrants en la Comunitat Valenciana, i en el posterior desplegament reglamentari d'eixa llei a través del Decret 93/2009, de 10 de juliol, del Consell.
La Llei 15/2008, de 5 de desembre, de la Generalitat, d'Integració de les Persones Immigrants en la Comunitat Valenciana, establix com un dels fins de la integració la consecució de la plena incorporació de les persones immigrants al desenrotllament cultural, laboral, institucional i polític de la societat civil, i contribuïx així a l'eradicació de qualsevol classe de racisme o xenofòbia. Esta declaració de principis ha d'anar necessàriament acompanyada d'una aportació financera que done suport a les actuacions que la societat civil efectua a favor de la integració social de les persones immigrants.
El suport financer s'ajusta al seu torn als plans directors d'immigració i convivència, que constituïxen el principal instrument de planificació del Consell per al desplegament i la implementació de les polítiques d'integració social de la població immigrant que pretén dur a terme en l'àmbit de la Comunitat Valenciana. Estos plans preveuen un nombre de programes i mesures d'actuació significatiu que incidixen en els àmbits més variats (acollida, laboral, educatiu, sanitari, jurídic?) a fi de donar una resposta integral, coordinada i transversal a les necessitats que presenten les persones immigrants en el seu procés d'acomodació i integració social en la societat valenciana.
En el marc del context normatiu i estratègic esmentat, a través de la present convocatòria d'ajudes es pretén, doncs, implicar el teixit associatiu valencià i, en particular, les nombroses associacions de persones immigrants i organitzacions socials de suport que treballen en l'àmbit de la integració social del col·lectiu immigrant, en la gestió i prestació de servicis destinats a tal col·lectiu, a fi de millorar la seua qualitat de vida i avançar en el procés de la seua integració social.
En atenció d'estes consideracions, d'acord amb l'article 47.11 del Decret Legislatiu, de 26 de juny de 1991, del Govern Valencià, pel qual s'aprova el Text Refós de la Llei de la Hisenda Pública de la Generalitat Valenciana, i fent ús de les atribucions que em conferix l'article 28 de la Llei 5/1983, de 30 de desembre, del Consell, i el Decret 193/2012, de 21 de desembre, del Consell, pel que s'aprova el Reglament Orgànic i Funcional de la Conselleria de Benestar Social (DOCV6929, 24.12.2012).
ORDENE
Article 1. Objecte
La Conselleria de Benestar Social, dins dels límits pressupostaris aprovats amb esta finalitat, concedirà ajudes a entitats privades sense ànim de lucre per a la realització de projectes dirigits a la integració social de persones immigrants en l'exercici 2013, emmarcats en algun dels programes següents:
A.1 Acollida integral, incloent-hi allotjament i manutenció.
A.2 Primera acollida i acompanyament, inserció sociolaboral i mediació intercultural.
A.3 Intervenció social amb població immigrant a través d'un sistema de treball en xarxa.
Article 2. Finançamenent
1. Esta convocatòria d'ajudes es realitza pel procediment de tramitació anticipada d'expedients de gasto, previst en l'Orde de 26 de setembre de 1994, de la Conselleria d'Economia i Hisenda.
2. El Projecte de Llei de Pressupostos de la Generalitat per a l'exercici 2013 preveu l'existència de la línia de subvenció T7672 en l'aplicació pressupostària 56.07.14.873.81.1, dotada amb un import d'1.139.000 euros.
3. No obstant això, l'import global màxim de les ajudes convocades per la present orde queda condicionat a l'existència de crèdit adequat i suficient per a atendre-les en la Llei de Pressupostos de la Generalitat que siga aprovada per a l'exercici 2013.
4. Una vegada aprovada i publicada l'esmentada llei de pressupostos, una resolució de la consellera de Benestar Social donarà publicitat a la línia pressupostària concreta i als imports globals màxims definitius destinats a la concessió de les ajudes previstes en esta convocatòria, en el cas que els imports siguen superiors a les dotacions que per a les esmentades línies figuren en els paràgrafs anteriors.
Article 3. No subjecció a polítiques de competència
Esta convocatòria, de conformitat amb l'article 3.4 del Decret 147/2007, de 7 de setembre, del Consell (DOCV 5596, 11.09.2007), pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, no necessita ser notificada a la Comissió Europea ja que no s'hi aplica l'article 107.1 del Tractat de Funcionament de la UE, pel fet de no comportar avantatge econòmic, per tal com les entitats a què van dirigides les ajudes no exercixen activitats econòmiques que puguen oferir béns o servicis en el mercat, ni afecten els intercanvis comercials entre els estats membres.
Article 4. Bases
S'aproven les bases per les quals es regix la present convocatòria, incloses com a annex I d'esta orde; el model de sol·licitud, inclòs com a annex II, i la resta d'annexos.
DISPOSICIONS FINALS
Primera. Instruccions
Es delega en el titular de la direcció general amb competències en integració la resolució dels expedients de reintegrament de subvencions que puguen resultar pertinents en execució de la present orde. Així mateix, se l'autoritza per a dictar les resolucions i instruccions necessàries per al desplegament i l'execució d'esta orde.
Segona. Legislació supletòria
En tot allò que no regule esta orde cal ajustar-se al que disposa el Text Refós de la Llei de la Hisenda Pública de la Generalitat Valenciana, aprovat pel Decret Legislatiu de 26 de juny de 1991, i els preceptes bàsics de la Llei 38/2003, de 17 de novembre, General de Subvencions i del Reial Decret 887/2006, de 21 de juliol, pel qual s'aprova el Reglament de la Llei General de Subvencions.
Tercera. Entrada en vigor
Esta orde entra en vigor l'endemà de ser publicada en el Diari Oficial de la Comunitat Valenciana.
Quarta. Recursos
De conformitat amb els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, la present orde, que exhaurix la via administrativa, pot ser recorreguda potestativament en reposició o bé cal plantejar-hi directament un recurs contenciós administratiu en els terminis i davant dels òrgans que s'indiquen a continuació:
1. El recurs de reposició ha d'interposar-se davant de la consellera de Benestar Social en el termini d'un mes a comptar des de la publicació.
2. El recurs contenciós administratiu ha de presentar-se davant del Tribunal Superior de Justícia de la Comunitat Valenciana en el termini de dos mesos des de la publicació.
València, 28 de desembre de 2012
La consellera de Benestar Social,
ASUNCIÓN SÁNCHEZ ZAPLANA
ANNEX I
Bases de la convocatòria d'ajudes destinades a la realització de projectes dirigits a la integració social de persones immigrants per a l'exercici 2013
Primera. Objecte
L'objecte de les ajudes atorgades a l'empara d'esta orde és contribuir al finançament dels gastos corrents derivats de la realització de projectes d'integració social de persones immigrants.
Segona. Naturalesa de les ajudes
Les ajudes previstes en esta orde tenen la naturalesa jurídica de subvencions públiques i han de ser destinades al finançament total o parcial de les accions que es realitzen a la seua empara.
Tercera. Entitats beneficiàries
1. Poden sol·licitar les ajudes previstes en esta orde les entitats privades sense finalitat lucrativa que complisquen els requisits següents:
a) Realitzar les activitats objecte d'esta convocatòria a la Comunitat Valenciana.
b) Estar legalment constituïdes i inscrites en el registre administratiu que en funció de la seua naturalesa jurídica els corresponga.
c) Presentar un projecte enquadrat en algun dels programes assenyalats en l'apartat 2 de la base primera d'esta convocatòria.
d) Estar al corrent de les obligacions tributàries i de Seguretat Social en els termes establits per la Llei General de Subvencions i el seu reglament.
e) No estar afectades per cap de les circumstàncies establides en l'article 13.2 i 13.3 de la Llei 38/2003, de 17 de novembre, General de Subvencions.
f) Estar al corrent en el pagament d'obligacions per reintegrament de subvencions, d'acord amb el que preveu l'article 21 del Reglament de la Llei General de Subvencions.
2. No poden obtindre la condició de beneficiaris d'estes subvencions i, per tant, queden excloses de la convocatòria les entitats per a les quals s'haja previst, en l'annex de transferències corrents del programa 313.50, Integració de la Immigració, de la Llei de Pressupostos de la Generalitat per a l'exercici 2013, una subvenció nominativa per al seu sosteniment o el desplegament de programes dirigits a persones immigrants.
Quarta. Obligacions dels beneficiaris
Són obligacions de les entitats beneficiàries de la subvenció les següents:
a) Realitzar l'activitat que fonamenta la concessió de la subvenció, i executar el projecte objecte de subvenció en l'exercici 2013.
b) Acreditar davant de l'entitat concedent la realització de l'activitat, així com el compliment dels requisits i condicions que determinen la concessió o aprofitament de la subvenció.
c) Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de comprovació i control.
d) Sotmetre's a les actuacions de comprovació i control financer que corresponen a la Intervenció General en relació amb la subvenció concedida, així com a les actuacions de comprovació que haja d'efectuar la Conselleria de Benestar Social en relació amb l'objecte i la destinació de l'ajuda concedida.
e) Comunicar a la Conselleria de Benestar Social, a través de la Direcció General d'Integració i Cooperació, l'obtenció d'altres subvencions, ajudes, ingressos o recursos procedents de qualssevol administracions o ens públics o privats i concedits per a la mateixa finalitat prevista en la present convocatòria. Esta comunicació ha d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
f) Justificar davant de la Direcció General d'Integració i Cooperació l'ajuda en els termes i terminis previstos en la present orde.
g) Donar a conéixer de manera inequívoca que es tracta d'una acció subvencionada per la Generalitat a través de la Conselleria de Benestar Social. Per a això s'ha d'incorporar en tot el material imprés que derive de les activitats objecte de la present orde el logotip de la Conselleria de Benestar Social, el qual es troba a disposició de les entitats beneficiàries en la pàgina web de la Conselleria.
h) Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions i en la base dotze de la present orde.
i) Trobar-se al corrent en el compliment de les obligacions tributàries i davant de la Seguretat Social, la qual cosa s'ha d'acreditar abans que es dicte la proposta de resolució de concessió de la present convocatòria, així com en els processos de justificació de l'ajuda concedida, en cas de no haver atorgat l'autorització a què fa referència l'apartat 2n de la base octava de la present convocatòria.
j) Acreditar per mitjà d'una declaració responsable no estar incursa en les prohibicions per a obtindre la condició de beneficiària de subvencions assenyalades en l'article 13 de la Llei 38/2003, General de Subvencions. Per a això pot utilitzar la declaració continguda en el model de sol·licitud de la convocatòria (annex II).
k) En el cas d'ajudes concedides per al programa A.1:
- Comunicar quinzenalment a la Direcció General d'Integració i Cooperació les dades referides al nivell d'ocupació de la totalitat de les places que es presenten en el projecte objecte de subvenció amb independència del finançament que s'atorgue en el seu cas.
- Indicar el període d'estada en el recurs, que no pot sobrepassar un màxim de 12 mesos. En casos concrets pot fer-se una pròrroga de l'estada per un mes més, l'autorització de la qual s'ha de sol·licitar a la Direcció General d'Integració i Cooperació.
l) Totes les obligacions que establix l'article 14 de la Llei 38/2003, de 17 de novembre, General de Subvencions.
Quinta. Programes subvencionables
1. Poden ser objecte de subvenció els projectes d'integració social de persones immigrants que s'emmarquen en algun dels programes que a continuació s'indiquen:
A.1. Acollida integral, incloent-hi l'allotjament i la manutenció.
Programes d'acollida integral, incloent-hi els servicis d'allotjament i manutenció, per a l'atenció de les necessitats bàsiques i de suport a la integració de persones immigrants que es troben en situació de vulnerabilitat o risc d'exclusió social.
Excepcionalment i amb l'autorització prèvia de la Direcció General d'Integració i Cooperació, es poden facilitar servicis d'acollida integral a persones espanyoles residents a la Comunitat Valenciana.
A.2. Primera acollida i acompanyament, inserció sociolaboral, mediació intercultural i promoció de la interculturalitat.
Poden ser finançats en este epígraf els programes següents:
- Programes de primera atenció, informació, orientació, assessorament i derivació, si és el cas, a recursos normalitzats.
- Programes d'inserció sociolaboral. Estos programes poden consistir en l'exercici d'activitats de capacitació i formació prèvia, orientació laboral, formació professional ocupacional no reglada, suport a l'autoocupació, suport i acompanyament en la cerca d'ocupació o la realització de pràctiques laborals en empreses, sempre que el seu objectiu es dirigisca a l'obtenció o manteniment de l'ocupació de les persones immigrants. Els programes han d'anar dirigits exclusivament o majoritàriament a persones immigrants.
- Programes que promoguen la mediació intercultural en els distints àmbits socials.
- Programes que promoguen la promoció intercultural en els distints àmbits socials.
A.3. Intervenció social amb població immigrant a través d'un sistema de treball en xarxa.
S'inclouran en este programa els projectes d'intervenció social amb persones immigrants que adopten un sistema de treball en xarxa en què diverses entitats adopten de forma coordinada i complementària l'atenció social de les necessitats d'este col·lectiu. No obstant això, la concessió de subvenció s'entendrà realitzada, en tot cas, a aquella entitat de la xarxa que haja sigut designada com a coordinadora en el formulari de sol·licitud, i esta serà la responsable de la justificació dels fons que eventualment puguen ser-li concedits.
2. Els projectes objecte de finançament han de ser executats a la Comunitat Valenciana durant l'exercici 2013.
Sexta. Formalització i presentació de sol·licituds
1. Les sol·licituds s'han de formalitzar segons el model que s'acompanya, com a annex II, a la present orde i han d'anar dirigides a la Direcció General d'Integració i Cooperació de la Conselleria de Benestar Social. Estos models de sol·licitud estan a disposició de les persones interessades en el Portal de la Generalitat () en els apartats «Guia Prop» - «Tràmits i Servicis».
2. Les sol·licituds, juntament amb els annexos i la documentació, han d'estar degudament formalitzades i subscrites per qui exercisca la representació legal de l'entitat i poden presentar-se en el Registre General de la Conselleria de Benestar Social, siti al passeig de l'Albereda, 16, 46982, de València o en el registre auxiliar de la mateixa conselleria, siti en la plaça de Sant Nicolau, 2, de València (CP 46636) sense perjuí de poder presentar-se per qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En cas d'enviament per correu certificat, la presentació de la documentació en la corresponent oficina de correus ha d'efectuar-se en un sobre obert a fi que l'exemplar destinat a la Conselleria de Benestar Social siga segellat i datat abans de ser certificat, de conformitat amb l'article 31 del Reial Decret 1829/1999, de 3 de desembre, pel qual s'aprova el Reglament que regula la prestació dels servicis postals (BOE 313, 31.12.1999).
3. Cada entitat ha de presentar una única sol·licitud, d'acord amb el model que s'adjunta com a annex II a la present orde. Pot presentar un màxim de dos projectes, cada un d'estos adscriptible a un de diferent dels programes A.1, A.2 i A.3 que s'indiquen en la base quinta, i no poden presentar-se dos projectes dins del mateix programa.
4. Per a cada projecte s'ha d'omplir la fitxa tècnica corresponent, segons el model que s'adjunta com a annex III a la present orde. Este annex s'ha de presentar en format paper i en suport informàtic (CD o Memòria USB) en format PDF.
5.Es denegaran les sol·licituds que no complisquen el requisit establit en el punt 2 d'esta base.
Sèptima. Termini de presentació
El termini per a la presentació de les sol·licituds és d'un mes des de la publicació de la present convocatòria en el Diari Oficial de la Comunitat Valenciana. L'incompliment d'este termini determina automàticament l'exclusió de la convocatòria.
Octava. Documentació
1. Tota sol·licitud ha d'anar acompanyada de la documentació següent:
a) Una fitxa tècnica, segons el model que s'acompanya com a annex III, per a cada projecte presentat, que ha d'incloure de forma detallada la programació del projecte.
Les dades o circumstàncies que no hagen sigut aportades en la corresponent fitxa tècnica del projecte no seran tingudes en compte quant a valoració.
b) Fotocòpia compulsada de la Targeta de Persones Jurídiques i Entitats en general, en què conste el CIF de l'entitat sol·licitant.
c) Fotocòpia compulsada de la documentació acreditativa de la capacitat del signatari de la sol·licitud per a representar l'entitat (escriptura d'apoderament o certificació de l'acord de l'òrgan de govern de l'entitat que faculte el representant legal per a subscriure la sol·licitud).
d) Fotocòpia compulsada dels estatuts vigents de l'entitat.
e) Fotocòpia compulsada del document acreditatiu de la inscripció de l'entitat en el registre administratiu que per la seua naturalesa jurídica li corresponga.
f) Model de domiciliació bancària, segons el model que figura en el Portal de la Generalitat () dins de l'apartat «Guia Prop» en el cas que s'inicie la seua relació amb l'Administració de la Generalitat o quan es tracte d'un nou compte bancari.
g) En el cas de presentar-se pel programa A.1, s'ha de presentar la documentació que permet a l'entitat sol·licitant d'esta subvenció oferir el recurs d'allotjament (contracte de lloguer, acord de cessió d'instal·lacions, escriptura de propietat del recurs, etc.).
h) En el cas de presentar-se pel programa A.3, s'ha de presentar un certificat del representant legal de cada entitat coparticipant en el projecte, segons el model que s'adjunta com a annex IV a esta convocatòria, que comprometa la seua participació en el projecte i accepte la coordinació i gestió d'este per part de l'entitat sol·licitant.
Estan exemptes de la presentació dels documents arreplegats en les lletres b), c), d) i e) anteriors, les entitats que ja els hagen aportat amb motiu de la presentació d'alguna sol·licitud d'ajudes a la Direcció General d'Integració i Cooperació, i no s'hagen produït canvis en esta documentació. En este cas, han d'indicar en la sol·licitud la convocatòria en què es va presentar la documentació i el número d'expedient (apartat I de l'annex II).
2. La sol·licitud d'esta convocatòria permet l'autorització de l'entitat sol·licitant perquè la Conselleria de Benestar Social:
a) Obtinga directament dels òrgans administratius corresponents l'acreditació del compliment de les obligacions tributàries i amb la Seguretat Social previstes en els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, i en este cas el sol·licitant no ha d'aportar les certificacions corresponents. La Direcció General d'Integració i Cooperació es reserva el dret de requerir al sol·licitant si la informació obtinguda presenta alguna incidència. (Apartat C de l'annex II.)
La no autorització en l'imprés de sol·licitud de la present convocatòria o la denegació per part del sol·licitant de la dita autorització de forma expressa i escrita comporta que la persona interessada ha d'aportar, juntament amb la sol·licitud, els corresponents certificats emesos per l'Agència Estatal d'Administració Tributària, la Conselleria d'Hisenda i Administracions Públiques i la Tresoreria de la Seguretat Social, expressius d'estar al corrent en el compliment de les obligacions tributàries i amb la Seguretat Social.
b) Comprove les dades d'identitat del sol·licitant per mitjà del Sistema de Verificació de Dades d'Identitat, segons que establix el Reial Decret 522/2006, de 28 d'abril. En cas de no prestar l'autorització s'han d'aportar, juntament amb la sol·licitud, els documents d'identitat exigits en la present convocatòria.
3. En compliment de l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si després de la recepció de la instància i la documentació adjunta s'observa que falten documents o dades essencials per a la resolució de l'expedient, la Direcció General d'Integració i Cooperació requerirà, per correu certificat i amb justificant de recepció, l'entitat sol·licitant i li concedirà un termini de 10 dies perquè puga esmenar la falta o adjuntar els documents preceptius, amb indicació que, si no ho fa, se la tindrà per desistida de la seua sol·licitud. La declaració de l'esmentat desistiment s'ha de fer en la resolució de la convocatòria a què fa referència la base octava de la present orde.
Novena. Ordenació i instrucció del procediment
1. L'òrgan encarregat de l'ordenació i la instrucció del procediment és la Direcció General d'Integració i Cooperació que, d'ofici, acordarà totes les actuacions necessàries per a la determinació, coneixement i comprovació de les dades en virtut de les quals ha de pronunciar-se la resolució.
La concessió de la subvenció es realitzarà per mitjà del procediment de concessió en règim de concurrència competitiva arreplegat en l'article 22 de la Llei 38/2003, General de Subvencions. Es tindrà en compte que el projecte presentat per cada entitat, entés per projecte el conjunt d'activitats que es presenten, s'ajuste al màxim a les bases de la convocatòria.
Deu. Valoració de les sol·licituds
1. L'examen i la valoració dels expedients presentats, així com la consegüent proposta de concessió i denegació de les ajudes, correspondran a una comissió composta per:
a) President: el director general d'Integració i Cooperació o persona que el substituïsca.
b) Vocals:
- El secretari general administratiu de la Conselleria de Benestar Social o persona que el substituïsca.
- El subdirector d'Integració i Cooperació o persona que el substituïsca.
- El cap del Servici d'Integració de la Direcció General d'Integració i Cooperació.
- Un tècnic designat per la Direcció General d'Integració i Cooperació, que exercirà les funcions de secretari.
2. Per al que no preveu el punt anterior, la comissió ha d'ajustar el funcionament al que establix l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sobre òrgans col·legiats.
3. S'establix una puntuació mínima per a la concessió de subvencions als projectes presentats en cada un dels programes previstos en la base quinta d'este annex i una distribució dels crèdits entre els tres programes inclosos, d'acord amb les disponibilitats pressupostàries que finalment es fixen per a esta convocatòria:
a) Puntuació mínima per a la concessió de subvencions, en cada un dels programes:
- 75 punts per als projectes presentats en el programa A.1.
- 55 punts per als projectes presentats en el programa A.2 i A.3.
b) La distribució dels crèdits entre els tres programes és la següent:
- Un 65% del crèdit per als programes inclosos en A.1.
- Un 20% del crèdit per als programes inclosos en A.2.
- Un 15% del crèdit per als programes inclosos en A.3.
Si després de l'assignació dels imports realitzada per la comissió avaluadora, una vegada realitzada la valoració tècnica i formal prèvia, d'acord amb el que establix esta base, hi ha crèdit sobrant en algun dels tres programes descrits, es procedirà a incrementar la quantia prevista per a la resta de programes.
4. S'establixen els imports màxims de subvenció següents per als projectes presentats en cada un dels programes previstos:
- A.1: 60.000 euros
- A.2: 30.000 euros
- A.3: 25.000 euros
5. Tota sol·licitud està subjecta a:
a) Una valoració formal, prèvia, que supervisa si es complixen els requisits formals previstos en la base tercera i sexta, així com que s'acompanya la documentació establida en la base octava de la present convocatòria. Es denegarà la subvenció per a les sol·licituds que no complisquen estos requisits.
b) Una valoració tècnica dels projectes, efectuada per la comissió avaluadora respecte de les sol·licituds que hagen superat la valoració formal, tenint en compte els criteris següents:
1) Programes subvencionats en exercicis anteriors en els quals siga convenient la continuïtat per raons socials i d'eficàcia, amb valoració especial de les entitats amb què la conselleria competent en matèria d'integració dels immigrants haja mantingut convenis de col·laboració i finançament per al desenrotllament de programes d'integració social de persones immigrants: fins a 20 punts.
2) Especialització de l'entitat sol·licitant en l'atenció al col·lectiu d'immigrants o bé constitució com a associació del col·lectiu mencionat: fins a 15 punts.
3) Avaluació de les necessitats socials que justifiquen els objectius del projecte: fins a 12 punts.
4) Àmbit territorial d'execució i desenrotllament del projecte: fins a 6 punts.
5) Nombre de persones beneficiàries del projecte: fins a 4 punts.
6) Període d'execució del projecte: fins a 6 punts.
7) Horari setmanal d'atenció del recurs (règim horari i dies de prestació): fins a 6 punts.
8) Perfil professional dels recursos humans adscrits a l'execució del projecte i vinculació juridicolaboral amb l'entitat: fins a 10 punts.
9) Mecanismes de seguiment i avaluació del projecte: fins a 6 punts.
10) Qualitat i coherència del contingut tècnic del projecte: fins a 15 punts.
11) Implantació i estructura de l'entitat en la Comunitat Valenciana i l'adequació de les seues actuacions a l'objectiu de la plena incorporació de la persona immigrant en la societat civil valenciana: fins a 20 punts.
En el cas dels projectes presentats en el programa A.1, no són objecte de valoració els apartats 5) i 7) assenyalats en el paràgraf anterior i es valoren addicionalment els criteris següents:
1) Servicis, diferents de l'allotjament, que oferix el projecte a la població immigrant atesa: fins a 10 punts.
2) Règim de gratuïtat del servici: fins a 10 punts.
3) Perfil dels usuaris del recurs d'allotjament, en raó a la seua condició d'alta vulnerabilitat o risc d'exclusió social. Es prestarà especial atenció a perfils com ara jóvens de 18 a 24 anys que han estat tutelats per l'Administració pública i treballadors immigrants temporers: fins a 15 punts.
4) Nombre de places d'allotjament posades a disposició per a persones immigrants: fins a 10 punts.
5) Mitjana anual d'ocupació de les places en l'exercici anterior, si és el cas: fins a 15 punts.
6) Els projectes valorats segons els anteriors criteris hauran d'aconseguir la puntuació mínima establida en l'apartat 3.a) d'esta mateixa base. En cas contrari es procedirà a la denegació de la subvenció sol·licitada.
7) Les dotacions pressupostàries de la convocatòria per a cada programa es distribuiran entre les entitats sol·licitants que hagen superat les valoracions formal i tècnica, de forma separada per a cada un dels programes.
En cap cas la subvenció concedida per projecte pot ser superior a l'import sol·licitat per l'entitat en el model d'instància ni a l'import màxim de subvenció per projecte establit per a cada programa.
Onze. Resolució de la convocatòria
1. Una vegada realitzada la proposta de la comissió avaluadora sobre l'adjudicació de quantitats i la denegació de la subvenció a les entitats que no complisquen els requisits previstos en la present orde, la consellera de Benestar Social resoldrà la present convocatòria.
En tot cas, la denegació de la subvenció ha de ser motivada i les raons es faran constar en la resolució indicada.
2. La resolució a què fa referència la present base ha de ser dictada i publicada en el termini màxim de sis mesos a comptar de la data de finalització del termini de presentació de sol·licituds de la present convocatòria. Si transcorre el termini que s'ha fixat i no s'ha dictat cap resolució, les sol·licituds presentades es consideraran desestimades, de conformitat amb l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
L'esmentada resolució s'ha de publicar en el Diari Oficial de la Comunitat Valenciana, d'acord amb el que establix l'article 18 de la Llei General de Subvencions.
Dotze. Règim de pagament de la subvenció
1. Llevat que la legislació de la Generalitat permeta un règim de lliurament de transferències corrents distint, el pagament de les ajudes i subvencions previstes en esta orde s'han de subjectar al que disposa l'article 47 bis del Text Refós de la Llei de la Hisenda Pública de la Generalitat Valenciana, i s'hi establix el règim següent:
a) S'avançarà un 40% de l'import de la subvenció, després de la concessió.
b) La resta es lliurarà després de la justificació pel beneficiari del compliment de la totalitat de l'objecte de la subvenció atorgada.
La resolució de concessió de les ajudes fixarà finalment, en el cas que la legislació de la Generalitat establisca un règim de lliurament de transferències corrents diferent del previst en el paràgraf anterior, el règim de pagament de les ajudes a què haja de subjectar-se la present convocatòria.
2. L'entitat beneficiària està exempta de la constitució de garanties per pagaments anticipats segons que disposa el paràgraf segon de l'apartat 3.A), apartat b), de l'article 47 bis del Text Refós de la Llei de la Hisenda Pública de la Generalitat Valenciana, en no superar l'import de la subvenció dels programes objecte de finançament els imports que en eixa normativa exigirien eixa constitució de garanties.
Tretze. Justificació de la subvenció
1. La justificació de la subvenció concedida per part de les entitats beneficiàries es realitzarà per mitjà de la presentació, davant de la Direcció General d'Integració i Cooperació, de la documentació de caràcter econòmic justificativa de l'import concedit i d'una memòria tècnica relativa a l'actuació subvencionada. Tal com establix l'article 31.2 de la Llei 38/2003, de 17 de novembre, General de Subvencions es considerarà gasto realitzat el que ha sigut efectivament pagat amb anterioritat a la finalització del període de justificació determinat en esta orde.
2. La documentació de caràcter econòmic a presentar ha de justificar els gastos corrents ocasionats en l'aplicació del programa subvencionat i ha de contindre:
a) Una llista detallada dels gastos ocasionats pel projecte objecte de subvenció, amb identificació del creditor i del concepte de gasto, import, data d'emissió, relació amb el projecte subvencionat i percentatge de finançament que s'imputa a la Generalitat, segons el model que figura en l'enllaç Servici d'Integració de la pàgina web de la Conselleria.
b) Les factures o documents de valor probatori equivalent acreditatius dels gastos incorporats en la relació anterior, per mitjà de la presentació d'originals o còpies compulsades. Estes han de reunir els requisits arreplegats en el Reial Decret 1496/2003, de 28 de novembre (BOE 286, 29.11.2003), pel qual s'aprova el Reglament pel qual es regulen les obligacions de facturació i es modifica el Reglament de l'Impost sobre el Valor Afegit.
Abans de fotocopiar-los, els originals han de marcar-se amb un segell o diligència, el model del qual figura en l'enllaç Servici d'Integració de la pàgina web de la Conselleria, que indique el número d'expedient per a la justificació del qual han sigut presentats i el percentatge de finançament que s'imputa a la Generalitat.
3. La memòria tècnica o descriptiva de l'execució dels programes subvencionats ha de permetre conéixer el nombre de beneficiaris del programa, les actuacions realitzades, el grau de compliment dels objectius proposats, els materials i metodologia emprats i totes les altres dades que es considere de rellevància. La dita memòria es realitzarà d'acord amb el model que figura en l'enllaç Servici d'Integració de la pàgina web de la Conselleria, i ha de ser remesa també en suport informàtic.
4. El termini màxim per a la justificació del lliurament de la bestreta de la subvenció i la presentació de la memòria tècnica acaba el 29 d'octubre de 2013 i el del restant el 4 de gener de 2014.
En el cas que la justificació siga insuficient, s'exigirà el reintegrament dels imports indegudament percebuts. En el cas que no es presente la justificació en els terminis indicats, l'entitat beneficiària perdrà el dret a la subvenció i correspondrà el reintegrament de la totalitat de la quantitat percebuda, tot això d'acord amb el que establix la base catorze de la present orde.
5. Els gastos a justificar han de correspondre's amb els continguts dels projectes objecte de subvenció, i no són admissibles gastos d'actuacions que no estiguen específicament previstos en la descripció. D'acord amb el que preveu l'article 31.2 de la Llei 38/2003, de 17 de novembre, General de Subvencions, es considera gasto realitzat, amb caràcter general, el que ha sigut efectivament pagat amb anterioritat a la finalització del període de justificació.
6. Es pot imputar fins a un màxim del 25% del gasto de personal per a cada un dels programes subvencionats.
7. En els gastos subjectes a la normativa reguladora de l'Impost sobre la Renda de les Persones Físiques, ha de ser aportada la documentació justificativa de la retenció i ingrés en l'Agència Estatal d'Administració Tributària de les quantitats corresponents per rendiments del treball, rendiments d'activitats econòmiques o per rendiments procedents de l'arrendament o subarrendament d'immobles urbans.
Així mateix, en la justificació de les retribucions de personal laboral contractat, juntament amb els corresponents fulls de salaris, s'han d'adjuntar els documents de cotització a la Seguretat Social preceptius, així com l'ingrés de les cotitzacions en la Tresoreria General de la Seguretat Social.
Catorze. Minoracions i reintegrament de l'ajuda concedida
1. Són causes de reintegrament les establides en l'article 37 de la Llei 38/2003, de 17 de novembre, General de Subvencions.
Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, pot donar lloc a la modificació de la resolució de concessió.
2. En cap cas, l'import de la subvenció pot ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que ha de dur a terme el beneficiari.
En este supòsit, correspondrà el reintegrament de l'excés obtingut sobre el cost de l'activitat subvencionada, així com l'exigència de l'interés de demora corresponent.
3. El procediment de reintegrament de les quantitats indegudament percebudes l'iniciarà la Direcció General d'Integració i Cooperació, la qual ha de notificar a la persona interessada l'import de la subvenció que ha de ser reintegrat a la Generalitat, l'obligació que ha sigut incomplida i la motivació que justifica el reintegrament. Este procediment ha de garantir la preceptiva audiència a la persona interessada, abans de l'elaboració de la resolució definitiva. Esta ha de ser notificada igualment a la persona interessada i tindrà naturalesa de liquidació definitiva per al còmput del cobrament del deute en període voluntari de recaptació.